የቦሌ ክፍለ ከተማ አነስተኛ ግብር ከፋዮች ቅርንጫፍ ጽህፈት ቤት የአገልግሎት አሠጣጥ ላይ ቅሬታ እንዳላቸው  ገለጹ
የቦሌ ክፍለ ከተማ አነስተኛ ግብር ከፋዮች ቅርንጫፍ ጸ/ቤት  የአገልግሎት አሰጣጥ ላይ ቅሬታ እንዳላቸው ተገልጋዮች ለዋልታ ቴሌቪዥን ገልጸዋል፡፡እንደ ተገልጋዮች ገለጻ  በጽህፈት ቤቱ ከተገልጋዮች ጋር ፊትለፊት የሚገናኙት ባለሙያዎች ከፍተኛ የሆነ የስነ-ምግባር ችግር ይስተዋልባቸዋል ብለዋል፡፡በዚህም ጽ/ቤቱ ለተገልጋይ የተቀላጠፈ አገልግሎት ለመሥጠት መቸገሩን ነው ተገልጋዮቹ የገለጹት፡፡በተጨማሪም የተገልጋዮች ፋይል በአግባቡ ስለማይያዝ በተለያዩ አጋጣሚዎች ፋይላቸው እንደሚጠፋም ጠቁመዋል፡፡ጽ/ቤቱ በበኩሉ ችግሩ እንደነበር አምኖ ባለፉት ሶስት ወራት ባለአንድ ገጽ የእቅድ ሰሌዳ በማዘጋጀት ችግሩን ለመቅረፍ እየሠራ መሆኑን ጠቅሷል፡፡በዚህም መሠረት የዲሲፒሊን ችግር የታየባቸውን 18 ሠራተኞች ከስራ ያሰናበተ ሲሆን 100 በላይ ለሚሆኑት ደግሞ ማስጠንቀቂያ ሠጥቷል፡፡የቦሌ ክፍለ ከተማ ገቢዎች ጽ/ቤት ኃላፊ አቶ እንዳለ ኮርንሳ እንደገለጹት በክፍለ ከተማው ከ58 ሺህ በላይ ግብር ከፋዮች የሚገኙ በመሆኑ ጫናው ተፈጥሯል፡፡በመሆኑም ጫናውን ለመቀነስ ይቻል ዘንድ የአገልግሎት አሠጣጡን ለማስፋት ጥረት እየተደረገ ነው ብለዋል፡፡